Mal-100 tunnellata ta’ ilma radjuattiv, ħareg minn tank mill-impjant nuklejari ta’ Fukushima fil-Ġappun. L-operatur tal-impjant, Tokyo Electric (Tepco) qal li l-ilma tossiku jista’ jkun li ħareg wara li tħalla valve miftuħ bi żball iżda qal li x’aktarx li l-ilma kontaminat ma laħaqx ħareġ fil-baħar. L-impjant ta’ Fukushima kien ġarrab ħsarat kbar fl-2011 meta ż-żona kienet intlaqtet minn terremot u tsunami. Minn dak iż-żmien ‘l hawn, spiss kellu problemi bħal ħruġ ta’ materjal tossiku u qtugħ fil-provista tal-elettriku. L-aħħar inċident serju simili għal ta’ llum seħħ f’Awwissu li għadda meta mill-impjant ħarġu 300 tunellata ta’ ilma kkontaminat u l-aġenzija nuklejari tal-Ġappun kellha tgħolli l-livell ta’ allert tal-inċident.